聽羅評事話太湖洞庭之景因賦十韻
作者：王禹偁
朝代：宋

paragraphs: 思純十日水鄉游，歸見同年說不休。
湖闊盡疑吞澤國，洞深皆道徹宣州。
杉松自宿千年鶴，橘柚堪輕萬戶侯。
銷夏古灣長積雪，隔帆危柱幾經秋。
離離魚網垂村巷，漠漠茶煙出寺樓。
雲葉擁僧迎墨綬，浪花和鷺裹仙舟。
傳書往事人難問，鍊藥池空水自流。
明月峰高欺少室，桃花塢好似瀛洲。
許渾有句君應笑，張祜無詩我不愁。
直擬如今拋印去，雨蓑風艇狎羣鷗。